钦定古今图书集成/明伦汇编/官常典/第508卷 > 高继勋
## 钦定古今图书集成/明伦汇编/官常典/第508卷 > 高继勋

按《宋史高琼传》：“琼子继勋，字绍先，初补右班殿直，仪
状颀伟，太宗见而异之，召问其家世，以琼子对。擢寄
班祗候，累迁内殿崇班。咸平初，王均据益州，以崇仪
副使为益州兵马都监，提举西川诸州军巡检公事。
招安使雷有终以兵五百授继勋，守东郭二门。会贼
攻弥牟砦，继勋引兵转斗至嘉州败之，获黄伞金涂”
枪以还。有终益以劲兵复进攻二门，克之，乃建帜城
上。诸将知城拔，有终乃引军薄天长门，贼复来拒战。
会日暮，有终欲少休，继勋曰：“贼窘矣，急击之，无失也。”
率十数骑鏖战，身被数创，血濡甲，马死。更马以进，会
入内都知秦翰来援，贼退保子城，不敢出。继勋潜知
贼欲夜遁，开围使得溃去，均卒败灭。以功迁崇义使。
贼馀党保山薮中，时出剽劫，乃徙绵、汉、剑门路都巡
检使。继勋募恶少年侦贼动静，穷蹑岩穴，掩其不备，
悉擒杀之。又徙陕路钤辖。还朝，迁洛苑使、并代州钤
辖，徙屯岢岚军。契丹聚兵五万屯草城川，继勋登高
望之，谓军使贾宗曰：“彼众而阵不整，将下才也。我兵
虽少，可以奇取胜。”先“伏兵山下，敌见我弱，必急攻我，
我诱之南走，尔起乘之，当大溃。”转战至寒光岭，伏发，
契丹果败，相蹂躏死者万馀人，获马牛、橐驼甚众。迁
殿前库使，赐金带、锦袍，领荥州刺史，徙麟、府州钤辖。
时屯兵河外，馈运不属，继勋扼兔毛川，援送军食，师
乃济。徙知环州，又徙瀛州。时岁饥，募富人出粟以给
贫者。明年大稔，木生连理者四，郡人上《治状》请留。迁
内藏库使，以宫苑使奉使契丹，还知定州，迁西上阁
门使、昭州团练使，徙鄜延路钤辖，坐市马亏价失官。
已而复为西上阁门使、荥州刺史、知冀州，领果州团
练使，徙贝州，复知瀛州。仁宗即位，改东上阁门使，真
授陇州团练使、知雄州。其冬，契丹猎燕蓟，候卒报有
兵入钞，边州皆警。继勋曰：“契丹岁赖汉金缯，何敢损
盟好耶？”居自若，已乃知渤海人叛契丹，行剽两界也。
擢捧日天武四厢都指挥使、连州防御使，又知瀛州，
历步军马军殿前都虞候、步军副都指挥使、邕州观
察使、泾原路副都总管兼知渭州。入宿卫，出为天雄
军都总管，愿复护边，既而留不遣。后为真定府、定州
路都总管，改威武军节度观察留后，遂拜保顺军节
度使、马军副都指挥使。恭谢礼成，徙昭信军节度使，
为庄献明肃太后山陵、庄懿太后园陵都总管。以老
病乞骸骨，召见便殿，许一子扶掖，俾勿拜，听辞管军，
授建雄军节度使、知滑州。河水暴溢，啮堤岸，继勋虽
老，躬自督役，露坐河上，暮夜犹不辍，水乃杀怒，滑人
德之。卒，年七十八，辍视朝一日，赠太尉。继勋性谦有
机略，善抚御士卒，临战辄胜，在蜀有威名，号“神将。”子
遵甫，官至北作坊副使。嘉祐八年，遵甫女正位皇后，
神宗即位，册皇太后。累赠继勋太师、尚书令兼中书
令，追封康王，谥穆武。熙宁九年，帝诏宰相王珪为神
道碑，御篆碑首曰《克勤敏功锺庆之碑》。遵甫亦赠太
师、尚书令兼中书令，追封楚王。